|  |
| --- |
| Oikeusministeriö |

Oikeusministeriön lausuntopyyntö 17.8.2015

Hallituksen esitysten laatimisohjeiden (HELO) uudistaminen; puolustusministeriön lausunto

Oikeusministeriö on viitekohdassa mainitussa kirjeessä pyytänyt lausuntoa Hallituksen esitysten laatimisohjeiden (HELO) uudistamista koskevasta arviomuistiosta. Erityisesti on pyydetty lausumaan, tulisiko hallituksen esitysten rakennetta muuttaa ja jos niin miten.

Puolustusministeriö toteaa lausuntonaan kunnioittavasti seuraavan.

Puolustusministeriö ei näe välttämättömäksi muuttaa hallituksen esityksen nykyistä rakennetta, joka on selkeä ja looginen. Lakiehdotusten ja yksityiskohtaisten perustelujen paikan siirtäminen voi mahdollisesti edesauttaa sitä, ettei perusteluissa toistettaisi ohjeiden vastaisesti ainoastaan pykälien sisältöä. Toisaalta lakiehdotusten ja rinnakkaistekstien nykyinen sijainti esityksen lopussa helpottaa ja nopeuttaa niiden löytämistä.

Ministeriö kannattaa mahdollisten sähköisten linkitysmenetelmien hyödyntämistä. Nykyisten ohjeiden lähtökohtanahan on ollut se, että hallituksen esitystä luetaan paperimuodossa, ei sähköisesti. Kuten arviomuistiossa todetaan, esimerkiksi linkitettyjen tekstien arkistoinnissa voi kuitenkin olla ongelmia.

Puolustusministeriön näkemyksen mukaan nykyiset ohjeet ovat hyödyllisiä ja perusteltuja. Arviomuistiossa on perusteellisesti ja havainnollisesti selvitetty uudistamiseen liittyviä ehdotuksia ja kysymyksiä. Ministeriö pitää erityisesti tarpeellisena, että uudistuksessa otetaan huomioon valtioneuvoston yhteyteen perustettava lainsäädännön vaikutusarviointielin. Uusien vakio-otsikoiden lisääminen auttaisi myös kiinnittämään huomiota oppaassa jo nykyisin oleviin kirjoitusohjeisiin. Ministeriö esittää harkittavaksi, tulisiko hallituksen esityksen rakenteesta kuulla myös kielenhuollon ja viestinnän asiantuntijoita.

Hallitusneuvos,

lainsäädäntöjohtajana Hanna Nordström

Vanhempi hallitussihteeri Minnamaria Nurminen

|  |  |
| --- | --- |
| Tiedoksi | kansliapäällikkö Arto Räty  PE oikeudellinen osasto |